Duisende leerders nog sonder plek in Wes-Kaapse skole | Maroela Media
Teen einde Januarie was daar 6 027 leerders in die Wes-Kaap wat nog nie in 'n skool in dié provinsie geplaas is nie.
Debbie Schäfer, Die Wes-Kaapse LUR vir onderwys, sê in 'n verklaring hoewel die departement elke dag leerders plaas, dat laat aansoeke steeds instroom.
Volgens Schäfer het 1 077 927 leerders ingeskryf om vanjaar vir die eerste keer by 'n skool in die Wes-Kaap skool te gaan. Dit beteken dat die provinsiale departement van onderwys vanjaar 16 848 meer inskrywings as die vorige jaar ontvang het.
"Die feit van die saak is wanneer ons die leerders wat klaar geplaas is en die leerders wat nog geplaas moet word in ag neem, ons byna 23 000 meer leerders in Wes-Kaapse skole het as verlede jaar."
Volgens Schäfer sal daar dus vanjaar nog 23 skole gebou word om al dié leerders te akkommodeer. Dít is egter onmoontlik wanneer die departement se huidige begroting en die land se benarde fiskale toestand in ag geneem word, sê sy.
"Ons kan eenvoudig nie tred hou met die vraag na skole nie en die situasie gaan waarskynlik nog erger word omdat die regering meer van ons begroting sny om geld na SAL en Eskom te herlei."
Volgens Schäfer het die departement reeds 70 bykomende klaskamers beskikbaar gestel en verskeie leerders sal in die komende week in dié klaskamers geplaas word. Talle leerders moet ook nog getoets word om te bepaal of hulle spesiale behoeftes het. Indien dié leerders uit hoofstroomskole verwyder word, sal dit 'n paar plekke in skole beskikbaar stel. Dié bykomende plekke sal egter nie noodwendig beskikbaar raak waar die grootse vraag na plek is nie.
"Ons kan net hoop dat die nasionale regering sal besef dat gehalte-onderwys vir elke leerder in die land 'n nasionale prioriteit moet wees en dat dít 'n baie waardevoller belegging as korrupte staatsentiteite is," sê die LUR.
Hou op skole afbrand, dan sal daar genoeg skole wees.
Die 23 skole gaan vanjaar gebou word (soos in definitief) maar in dieselfde asem noem sy dat dit onmoontlik is. Nou hoe gaan dit gebeur as dit onmoontlik is?
Sou liewer wou sien dat daai biljoene wat aan SAL "geskenk" was, skole, hospitale en huise mee gebou was. Ai toggie ons hande is afgekap as dit by rationale besluite kom. So ek sit maar hier en kyk hoe die volgende generasie nog minder hoop het!
Wens in Suid-Afrika kan hulle so vinnig skole bou soos wat hulle in China 'n hospitaal gebou het, o ja ek vergeet African time……